SET ปิดเช้าบวก 0.02 จุด กังวล “โควิด” ระบาดหนักทำศก.ฟื้นช้า
SET ปิดเช้าบวก 0.02 จุด กังวล “โควิด” ระบาดหนักทำศก.ฟื้นช้า ช่วงบ่ายคาดแกว่งตัวในกรอบ 1,575- 1,590 จุด
5 ก.ค. 2564

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้เคลื่อนไหวกรอบแคบๆ เช่นเดียวกับตลาดหุ้นเอเชียโดยรวมเคลื่อนไหวกรอบแคบทั้งบวกและลบสลับกัน เนื่องจากยังไม่มีปัจจัยบวกและลบชัดเจน ขณะที่ยังมีความกังวลสถานการณ์การระบาดโควิด-19 ในเอเชียแย่กว่าฝั่งยุโรปและสหรัฐฯ จึงคาดว่าเศรษฐกิจของเอเชียในช่วงครึ่งปีหลังจะฟื้นตัวได้ช้ากว่าฝั่งยุโรปและสหรัฐฯ ทิศทางการเคลื่อนไหว Fund Flow จึงยังไหลออกจากภูมิภาคเอเชีย โดย 2 วันทำการที่ผ่านมานักลงทุนต่างชาติขายสุทธิในตลาดเอเชีย ประกอบกับช่วงก่อนหน้าธนาคารกลางสหรัฐ (เฟด) ส่งสัญญาณลดการผ่อนคลายนโยบายการเงิน (QE) ก็เป็นปัจจัยหนุนให้เงินทุนไหลออกด้วย
ส่วนภาพรวมตลาดในไตรมาส 3/64 แนะให้เก็งกำไรอย่างระมัดระวัง ไม่ไล่ราคา รอจังหวะเข้าซื้อที่ดีจากที่คาดว่าตลาดอาจจะปรับตัวลงมาบริเวณที่  1,500-1,520 จุด
ขณะที่แนวโน้มตลาดในช่วงบ่ายนี้ น่าจะแกว่งตัวในกรอบ 1,575-1,590 จุด แนะติดตามสถานการณ์การระบาดโควิดในประเทศที่มีโอกาสเกิดระลอก 4 อาจทำให้ตลาดมีความเสี่ยงมากขึ้น หากเกิดระลอก 4 ที่มีผู้ติดเชื้อขึ้นเป็น 7,000-8,000 คน/วัน หรือถึง 10,000 คน/วัน คงต้องมีการปรับประมาณการเศรษฐกิจกันอีกครั้ง
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,140.52 ล้านบาท ปิดที่ 116.50 บาท ลดลง 2.20 บาท
GUNKUL มูลค่าการซื้อขาย 966.56 ล้านบาท ปิดที่ 4.86 บาท เพิ่มขึ้น 0.06 บาท
GPSC มูลค่าการซื้อขาย 801.33 ล้านบาท ปิดที่ 76.25 บาท เพิ่มขึ้น 1.75 บาท
SCB มูลค่าการซื้อขาย 617.67 ล้านบาท ปิดที่ 95.75 บาท ลดลง 1.00 บาท
PTT มูลค่าการซื้อขาย 601.07 ล้านบาท ปิดที่ 39.00 บาท เพิ่มขึ้น 0.25 บาท